CELEX: 32021D2144
Language: bg
Date: 2021-12-02 00:00:00
Title: Решение (ЕС) 2021/2144 на Съвета от 2 декември 2021 година относно позицията, която трябва да се заеме от името на Европейския съюз пред Международната морска организация по време на 32-рото заседание на нейната Асамблея във връзка с приемането на изменения на насоките за извършване на прегледи съгласно Хармонизираната система за преглед и освидетелстване (HSSC)

6.12.2021   
               
               
                  BG
               
               
                  Официален вестник на Европейския съюз
               
               
                  L 433/17
               
            
         РЕШЕНИЕ (ЕС) 2021/2144 НА СЪВЕТА
         от 2 декември 2021 година
         относно позицията, която трябва да се заеме от името на Европейския съюз пред Международната морска организация по време на 32-рото заседание на нейната Асамблея във връзка с приемането на изменения на насоките за извършване на прегледи съгласно Хармонизираната система за преглед и освидетелстване (HSSC)
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 100, параграф 2 във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Действията на Съюза в сектора на морския транспорт следва да бъдат насочени към подобряване на морската безопасност и опазване на морската среда и здравето на човека.
                  
               
                     (2)
                  
                  
                     Очаква се на своята 32-ра сесия (наричана по-нататък „A 32“) от 6 до 15 декември 2021 г. Асамблеята на Международната морска организация (ММО) да приеме насоките за извършване на прегледи съгласно Хармонизираната система за преглед и освидетелстване (HSSC) (наричани по-нататък „насоките за прегледи“) от 2021 г. и да отмени Резолюция А.1140(31) на Асамблеята на ММО, която съдържа насоките за извършване на прегледи от 2019 г.
                  
               
                     (3)
                  
                  
                     Целесъобразно е да бъде определена позицията, която трябва да се заеме от името на Съюза по време на A 32, тъй като измененията в насоките за прегледи могат да имат значително отражение върху съдържанието на правото на Съюза, по-конкретно върху Регламент (ЕО) № 391/2009 на Европейския парламент и на Съвета (1).
                  
               
                     (4)
                  
                  
                     Приемането на насоките за извършване на прегледи от 2021 г. и отмяната на насоките за извършване на прегледи от 2019 г. са част от процеса на редовно преразглеждане. Поради това Съюзът следва да подкрепи тези изменения, тъй като те ще гарантират, че насоките за извършване на прегледи продължават да са актуални.
                  
               
                     (5)
                  
                  
                     Съюзът не е нито член на ММО, нито е договаряща страна по съответните конвенции и кодекси. Поради това Съветът следва да упълномощи държавите членки да изразят позицията на Съюза в рамките на A 32.
                  
               
                     (6)
                  
                  
                     Обхватът на настоящото решение следва да бъде ограничен до съдържанието на предлаганите изменения, доколкото те могат да засегнат общите правила на Съюза и доколкото попадат в областите на изключителната му компетентност. Настоящото решение следва да не засяга разделението на областите на компетентност между Съюза и държавите членки,
                  
               ПРИЕ НАСТОЯЩОТО РЕШЕНИЕ:
         
            Член 1
            Позицията, която трябва да се заеме от името на Съюза по време на 32-рата сесия на Асамблеята на Международната морска организация (ММО), е да се изрази съгласие с приемането на насоките за извършване на прегледи съгласно Хармонизираната система за преглед и освидетелстване от 2021 г., както са посочени в документ III 7/17/Add.1, раздел 8 и приложение 6 на ММО, и със следващото от това отменяне на Резолюция А.1140(31) на Асамблеята на ММО.
         
         
            Член 2
            
               1.   Позицията, която трябва да се заеме от името на Съюза, както е посочена в член 1, обхваща съответните изменения, доколкото тези изменения попадат в обхвата на изключителната компетентност на Съюза и доколкото могат да засегнат общите правила на Съюза. Тя се изразява от държавите членки, всички от които са членове на ММО, като те действат съвместно в интерес на Съюза.
            
            
               2.   Малки промени в позицията, посочена в член 1, може да се договарят, без да е необходимо допълнително решение на Съвета.
            
         
         
            Член 3
            Държавите членки се упълномощават да дадат съгласието си да бъдат обвързани, в интерес на Съюза, от измененията, посочени в член 1, доколкото тези изменения попадат в областите на изключителна компетентност на Съюза.
         
         
            Член 4
            Настоящото решение влиза в сила в деня на приемането му.
         
         
            Съставено в Брюксел на 2 декември 2021 година.
            
               
                  За Съвета
               
               
                  Председател
               
               J. VRTOVEC
            
         
         
            (1)  Регламент (ЕО) № 391/2009 на Европейския парламент и на Съвета от 23 април 2009 г. относно общи правила и стандарти за организациите за проверка и преглед на кораби (ОВ L 131, 28.5.2009 г., стр. 11).